CELEX: 62019TN0808
Language: el
Date: 2019-11-25 00:00:00
Title: Υπόθεση T-808/19: Προσφυγή της 25ης Νοεμβρίου 2019 – Silgan International και Silgan Closures κατά Επιτροπής

27.1.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 27/65
            
         
      Προσφυγή της 25ης Νοεμβρίου 2019 – Silgan International και Silgan Closures κατά Επιτροπής
      (Υπόθεση T-808/19)
      (2020/C 27/65)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσες: Silgan International Holdings BV (Άμστερνταμ, Κάτω Χώρες) και Silgan Closures GmbH (Μόναχο, Γερμανία) (εκπρόσωποι: D. Seeliger, H. Wollmann, R. Grafunder, B. Meyring και E. Venot, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να ακυρώσει την απόφαση C(2019) 8501 τελικό της Επιτροπής, της 20ης Νοεμβρίου 2019, (AT.40522 – Metal Packaging [ex Pandora]) με την οποία επεβλήθη υποχρέωση παροχής πληροφοριών, και
               
            
                  —
               
               
                  να καταδικάσει την Επιτροπή στα δικαστικά έξοδα των προσφευγουσών.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους, οι προσφεύγουσες προβάλλουν τους ακόλουθους λόγους.
      
                  1.
               
               
                  Πρώτος λόγος: Προσβολή των δικαιωμάτων άμυνας
                  Στο πλαίσιο του πρώτου λόγου ακυρώσεως προβάλλεται ότι η προσβαλλόμενη απόφαση προσβάλλει βασικά δικαιώματα άμυνας των προσφευγουσών, διότι τα ερωτήματα που τέθηκαν σε αυτές βασίζονται κυρίως σε έγγραφα και πληροφοριακά στοιχεία τα οποία οι προσφεύγουσες είχαν προηγουμένως διαβιβάσει, υπό την ιδιότητά τους ως αιτούντες επιεική μεταχείριση, στην γερμανική ομοσπονδιακή υπηρεσία για τον έλεγχο των συμπράξεων στο πλαίσιο της ενώπιον της υπηρεσίας αυτής διαδικασίας. Η Επιτροπή απέκτησε τα εν λόγω έγγραφα και πληροφοριακά στοιχεία στο πλαίσιο παράνομης ανταλλαγής πληροφοριών με την ομοσπονδιακή υπηρεσία για τον έλεγχο των συμπράξεων ή στο πλαίσιο παρανόμου ελέγχου που βασίστηκε στην ως άνω ανταλλαγή πληροφοριών.
               
            
                  2.
               
               
                  Δεύτερος λόγος: Αναρμοδιότητα της Επιτροπής λόγω παραβίασης της αρχής της επικουρικότητας
                  Στο πλαίσιο του δεύτερου λόγου ακυρώσεως προβάλλεται ότι η Επιτροπή δεν ήταν αρμόδια να διεξαγάγει τη διαδικασία κατά των προσφευγουσών και να εκδώσει την προσβαλλόμενη απόφαση. Δεδομένου ότι η ομοσπονδιακή υπηρεσία για τον έλεγχο των συμπράξεων είχε διεξαγάγει διεξοδική έρευνα και επρόκειτο να εκδοθεί απόφαση στο πλαίσιο της εθνικής διαδικασίας, ουδόλως προκύπτει, ειδικότερα, ο λόγος για τον οποίο η ομοσπονδιακή υπηρεσία για τον έλεγχο των συμπράξεων δεν ήταν κατάλληλη για να ολοκληρώσει τη διαδικασία ελέγχου στην υπόθεση αυτή ή ο λόγος για τον οποίο η Επιτροπή ήταν καταλληλότερη να λάβει το προσβαλλόμενο μέτρο έρευνας.
               
            
                  3.
               
               
                  Τρίτος λόγος: Ανεπαρκής αιτιολογία
                  Στο πλαίσιο του τρίτου λόγου ακυρώσεως προβάλλεται ότι η προσβαλλόμενη απόφαση δεν είναι επαρκώς αιτιολογημένη, διότι ουδόλως εξέθεσε τον λόγο για τον οποίο η Επιτροπή έκρινε, υπό το φως της αρχής της επικουρικότητας, εαυτή αρμόδια να διενεργήσει έρευνες εις βάρος των προσφευγουσών.
               
            
                  4.
               
               
                  Τέταρτος λόγος: Προσβολή του δικαιώματος χρηστής διοίκησης, το οποίο κατοχυρώνεται στο άρθρο 41 του Χάρτη των Θεμελιωδών Δικαιωμάτων της Ευρωπαϊκής Ένωσης
                  Στο πλαίσιο του τέταρτου λόγου ακυρώσεως προβάλλεται ότι η Επιτροπή δεν συμμορφώθηκε προς την επιταγή που απορρέει από την αρχή της χρηστής διοίκησης και παρέβη το άρθρο 41 του Χάρτη των Θεμελιωδών Δικαιωμάτων της Ευρωπαϊκής Ένωσης, διότι η προσβαλλόμενη απόφαση είναι δυσανάλογη, προσβάλλει τη δικαιολογημένη εμπιστοσύνη των προσφευγουσών και παραβιάζει την υποχρέωση αμεροληψίας, καθώς και την υποχρέωση περί διεξαγωγής δίκαιης διαδικασίας.
               
            
                  5.
               
               
                  Πέμπτος λόγος: Κατάχρηση εξουσίας
                  Στο πλαίσιο του πέμπτου λόγου ακυρώσεως προβάλλεται ότι η απαίτηση παροχής πληροφοριών βασίζεται σε εκτιμήσεις οι οποίες εξυπηρετούν σκοπό αντίθετο προς τον καθορισμένο, καθώς η Επιτροπή, με την κίνηση της διαδικασίας έρευνας και, ιδίως, με την έκδοση της προσβαλλόμενης αποφάσεως επιδίωκε, σε συνεργασία με την ομοσπονδιακή υπηρεσία για τον έλεγχο των συμπράξεων, να καταστρατηγήσει τις σχετικές με την επιβολή κυρώσεων για παραβάσεις του άρθρου 101 ΣΛΕΕ διατάξεις του γερμανικού δικαίου.